《主一斋为都宪常熟徐公赋》
明代·程敏政

行台徐公公肃字，作宦屡更天下事。顾名思守父师言，主一题斋远相示。

圣人立教先敬身，大贤受训仍书绅。向晦燕息毋敢肆，云谁有志希先民。

主一开端子程子，基圣功成此终始。敬夫铭与晦翁箴，石本空馀墨盈纸。

愿公勖哉持寸心，端居俨若神明临。缉熙问学不但已，海虞山高吴水深。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。